INDHOLDSFORTEGNELSE

1. Indledning 3

2. Formålsbestemte indtægter til EGFL 3

3. Indtægter fra de midlertidige omstruktureringsafgifter (sukker) 4

4. Bemærkninger angående gennemførelsen af EGFL-budgettet for 2011 4

5. Forbrug af formålsbestemte indtægter til EGFL 8

6. Forbrug af indtægter fra de midlertidige omstruktureringsafgifter (sukker) 9

7. Gennemførelse af Sukkeromstruktureringsfonden 9

8. Konklusioner 9

Bilag 1 Foreløbigt forbrug af EGFL-bevillinger indtil 31/7/2011 11

INDLEDNING

Bilag 1 viser budgettets faktiske udnyttelsesgrad i perioden 16. oktober 2010 til 31. juli 2011 sammenholdt med udgiftsprofilen på grundlag af den indikator, der er fastlagt i henhold til bestemmelserne i artikel 20 i Rådets forordning (EF) nr. 1290/2005[1].

FORMÅLSBESTEMTE INDTÆGTER TIL EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betragtes indtægter fra finansielle korrektioner som led i den efterprøvende regnskabsafslutning, fra uregelmæssigheder og fra mælkeafgiften som formålsbestemte indtægter, der skal anvendes til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. Hvis nogle af disse indtægter ikke anvendes, vil de automatisk blive fremført til det følgende regnskabsår[2].

EGFL-budgettet for 2011 omfattede både: Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, og skønnene over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2011 hensyn til de forventede samlede formålsbestemte indtægter og anmodede i 2011 om et bevillingsniveau, der er beregnet ved at trække de anslåede formålsbestemte indtægter fra de anslåede udgifter. Budgetmyndigheden vedtog det nye EGFL-budget, hvis bevillinger omfattede de forventede formålsbestemte indtægter.

Ved opstillingen af budgettet for 2011 skønnede Kommissionen de disponible formålsbestemte indtægter til 1 247 mio. EUR. Det drejer sig om følgende:

- De formålsbestemte indtægter, der forventedes genereret i løbet af regnskabsåret 2011, blev anslået til 707 mio. EUR. Der forventedes 600 mio. EUR fra korrektioner i forbindelse med den efterprøvende regnskabsafslutning og 88 mio. EUR fra uregelmæssigheder. Indtægterne fra mælkeafgiften blev anslået til 19 mio. EUR.

- De formålsbestemte indtægter, der forventedes at kunne fremføres fra regnskabsåret 2010 til regnskabsåret 2011, blev anslået til 540 mio. EUR.

I budgettet for 2011 afsatte Kommissionen disse indtægter på 1 247 mio. EUR til to ordninger. Det drejer sig om følgende:

- 500 mio. EUR blev afsat til driftsfondene for producentorganisationer i sektoren for frugt og grøntsager, og

- 747 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 292 mio. EUR og 30 389 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over bevillingsbehov på 792 mio. EUR til driftsfondene for producentorganisationer i sektoren for frugt og grøntsager og 31 136 mio. EUR til enkeltbetalingsordningen.

I bilaget, som viser den foreløbige gennemførelse af 2011-budgettet indtil den 31. juli 2011, findes de budgetbevillinger til sektoren for frugt og grøntsager og sektoren for afkoblet direkte støtte, som nu er vedtaget til disse to ordninger, på henholdsvis 491,1 mio. EUR og 36 324 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på 2011-budgettet sig til i alt 991,1 mio. EUR for frugt og grøntsager og 37 071 mio. EUR for afkoblet direkte støtte.

INDTÆGTER FRA DE MIDLERTIDIGE OMSTRUKTURERINGSAFGIFTER (SUKKER)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra Sukkeromstruktureringsfonden. For de tre produktionsår 2006/07, 2007/08 og 2008/09 blev disse afgifter, som vedrører de kvotemængder af sukker, inulinsirup og isoglukose, som de erhvervsdrivende har i de enkelte medlemsstater, indbetalt til fonden. På tidspunktet for opstillingen af budgettet for 2011 forventedes det, at der ville blive fremført et beløb på 1 015 mio. EUR fra regnskabsåret 2010 til 2011. Det endelige beløb for de formålsbestemte indtægter, der blev fremført til 2011 i Sukkeromstruktureringsfonden, nåede op på 1 044,8 mio. EUR.

BEMÆRKNINGER ANGÅENDE GENNEMFØRELSEN AF EGFL-BUDGETTET FOR 2011

I bilag 1 vises budgettets foreløbige udnyttelsesgrad i perioden 16. oktober 2010 til 31. juli 2011. Den sammenholdes med udgiftsprofilen baseret på indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største afvigelser mellem den faktiske og den forventede gennemførelse af 2011-budgettet:

Markedsforanstaltninger

Forbruget af bevillinger til interventioner på landbrugsmarkederne var 81,1 mio. EUR højere end de afsatte budgetbevillinger som fastsat ved indikatorniveauet pr. 31. juli 2011. Denne forskel skyldes hovedsagelig sektorerne for frugt og grøntsager og okse- og svinekød. Samtidig har andre sektorer tilsammen et underforbrug.

Korn (– 144,9 mio. EUR)

Underforbruget på denne budgetartikel i 2011 skyldes et betydeligt salg af korn fra interventionslagrene i perioden fra december 2010 til maj 2011. Kommissionen solgte inden for rammerne af offentlige udbud 2 551 000 tons byg og 88 000 tons hvede til betydeligt højere priser end dem, der var anslået i budgettet for 2011. Disse priser bidrager til store indtægter for 2011-budgettet og er vist i budgetgennemførelsen som negative beløb på samme budgetkonto. På nuværende stadium mener Kommissionen, at disse indtægter vil føre til et samlet underforbrug på denne budgetartikel ved udgangen af regnskabsåret 2011.

Restitutioner for produkter, der ikke er opført i bilag 1 (– 16,2 mio. EUR)

Et underforbrug på denne budgetartikel i forhold til indikatoren skyldes lavere udbetalinger til eksportlicenser for sukker og mejerirelaterede produkter end de oprindeligt anslåede beløb.

Fødevareprogrammer (+ 26,1 mio. EUR)

Det hurtigere forbrug af bevillinger skyldes hovedsagelig, at der i 2011 blev udbetalt større beløb for de foregående årsplaner end sædvanligt, og at reglerne for fordelingen af fødevarehjælpen i 2011 er blevet ændret i forhold til det foregående år. Disse ændringer afspejles ikke af indikatoren. Faktisk blev fristen for tilbagetrækning til hver medlemsstat af 70 % af de tildelte lagre rykket frem med en måned fra juni til maj. Det ser dog ud til, at medlemsstaterne i lyset af de lavere beløb, der på nuværende tidspunkt er afsat til årsplanen for 2012, har til hensigt at gennemføre planerne for 2011 fuldt ud. På nuværende tidspunkt mener Kommissionen dog ikke, at det hurtigere forbrug af bevillinger til planen for 2011 kommer til at forårsage noget stort overforbrug, hvis der overhovedet bliver tale om overforbrug, af de afsatte budgetbevillinger.

Spindplanter (+ 5,9 mio. EUR)

Det hurtigere bevillingsforbrug på denne budgetartikel skyldes omstruktureringsforanstaltninger for bomuld, der blev gennemført for første gang i 2010, hvor alle betalinger blev foretaget i oktober. Indikatoren for 2011 er baseret på forbruget i 2010. I 2011 er udgifterne på denne artikel imidlertid påløbet jævnt gennem månederne (med 63 % forbrugt ved udgangen af juli). Dette gennemførelsesmønster indebærer ikke nogen risiko for overskridelse af budgetbevillingerne, da de er baseret på de kvantitative og de finansielle lofter, der er fastsat i lovgivningen for disse foranstaltninger.

Frugt og grøntsager (+ 229,8 mio. EUR i forhold til de vedtagne bevillinger)

Dette forbrugsniveau skyldes udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2011 (NB: se nærmere enkeltheder i punkt 2 ovenfor). Dette forbrugsniveau skyldes anvendelsen af indikatoren for perioden indtil den 31. juli 2011 på de vedtagne budgetbevillinger, der ikke omfatter de formålsbestemte indtægter til denne sektor.

På nuværende tidspunkt mener Kommissionen, at de samlede bevillinger, der er til rådighed for denne sektor, vil være tilstrækkelige til at dække medlemsstaternes forventede udgifter i 2011.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilaget. Fodnoten viser, hvad situationen ville have været, hvis indikatoren pr. 31. juli 2011 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 491,1 mio. EUR og de formålsbestemte indtægter til denne sektor, der anslås at udgøre 500 mio. EUR. Hvis indikatoren var blevet anvendt på det samlede beløb på 991,1 mio. EUR, som forventes at være til rådighed, ville dette have vist et underforbrug på –121,6 mio. EUR.

Dette underforbrug skyldes producentorganisationernes driftsfonde, for hvilke betalingstempoet er lidt langsommere end de foregående år, og skolefrugtordningen, der, fordi foranstaltningen er forholdsvis ny, endnu ikke følger et bestemt gennemførelsesmønster. Det skal imidlertid bemærkes, at nogle af de ekstraordinære støtteforanstaltninger til frugt- og grøntsagssektoren, som Kommissionen vedtog i kølvandet på E. coli-krisen vil blive finansieret gennem producentorganisationernes driftsfonde, og at den resterende del af støtten vil blive finansieret over en anden budgetkonto under samme budgetartikel. Medlemsstaterne har endnu ikke anmeldt nogen udgifter forbundet med nævnte krise for den periode, der er omfattet af denne beretning.

Udbetalingen af støtte til foreløbig anerkendelse af producentsammenslutninger stiger fortsat sammenlignet med de seneste tre år. Det forventes, at der ved udgangen af regnskabsåret 2011 vil være et betydeligt overforbrug på denne budgetpost. Det forventes, at de endelige udgifter, der anmeldes for denne foranstaltning, vil blive finansieret ved hjælp af de bevillinger og de formålsbestemte indtægter, der er til rådighed for denne sektor i 2011.

Salgsfremmende foranstaltninger (– 8,9 mio. EUR)

Sammenholdt med budgetbevillingerne og den teoretiske gennemførelsesprofil som fastsat ved indikatoren pr. 31. juli 2011 kan der konstateres et underforbrug. Kommissionen forventer på grundlag af meddelelserne fra medlemsstaterne, at denne betalingsrytme vil blive opretholdt, hvilket vil resultere i et underforbrug på denne artikel ved regnskabsårets udgang.

Mælk og mejeriprodukter (– 63,1 mio. EUR)

Sammenholdt med budgetbevillingerne og den teoretiske gennemførelsesprofil som fastsat ved indikatoren pr. 31. juli 2011 kan der konstateres et underforbrug. Det skyldes hovedsagelig skolemælksordningen, hvor budgetbevillingerne blev forhøjet med 10 mio. EUR under forhandlingerne om 2011-budgettet i forhold til Kommissionens oprindelige behov. Dette forhøjede budget afspejles ikke i medlemsstaternes gennemførelse.

Endvidere har salget af skummetmælkspulver fra interventionslagrene i perioden december 2010 til marts 2011, foregået til priser, der er højere end oprindelig forudset i 2011-budgettet, og er således resulteret i indtægter for 2011-budgettet. På nuværende stadium mener Kommissionen, at disse indtægter vil føre til et samlet underforbrug af bevillingerne på denne budgetartikel ved udgangen af regnskabsåret 2011.

Oksekød (+ 18,4 mio. EUR)

Det hurtigere bevillingsforbrug på denne budgetartikel i forhold til indikatoren skyldes, at de mængder, der blev eksporteret med restitution i perioden fra den 16. oktober 2010, var større end forventet. Som følge af det tyrkiske markeds åbning for EU's kødproducenter steg eksporten til dette marked betydeligt i WTO-året 2010/11. Kommissionen har i år udstedt eksportlicenser for en større mængde end den, der blev forventet i 2011-budgettet. På nuværende tidspunkt forventer Kommissionen derfor, at dette vil resultere i et samlet overforbrug på denne budgetartikel ved udgangen af regnskabsåret 2011, som skal dækkes af overførsler af bevillinger fra andre budgetartikler.

Svinekød, æg og fjerkræ (+ 42,2 mio. EUR)

Det hurtigere forbrug af de bevillinger, der er til rådighed på denne artikel i budgettet, i forhold til indikatoren skyldes, at de mængder fjerkrækød, der blev eksporteret med restitution, var større end forventet. På nuværende tidspunkt forventer Kommissionen derfor, at dette vil resultere i et overforbrug på denne artikel, som skal dækkes af overførsler af bevillinger fra andre budgetposter.

På nuværende tidspunkt forventer Kommissionen endvidere, at den i 2011 skal betale ca. 50 mio. EUR til den private oplagringsforanstaltning for svinekød (der blev indført i januar 2011). Der er ikke afsat bevillinger til denne foranstaltning i 2011-budgettet, og udgifterne skal derfor dækkes af overførsler af bevillinger fra andre budgetposter.

Direkte støtte

Forbruget af bevillinger til direkte støtte var 354 mio. EUR større end det niveau, der fremgik af indikatoren pr. 31. juli 2011.

Afkoblet direkte støtte (+ 467,1 mio. EUR i forhold til de vedtagne bevillinger)

De samlede budgetbevillinger, der er til rådighed for denne sektor, beløber sig til 37 071 mio. EUR, inkl. de forudsete formålsbestemte indtægter på 747 mio. EUR til enkeltbetalingsordningen (NB: se nærmere enkeltheder ovenfor i punkt 2).

For enkeltbetalingsordningen kan der konstateres et overforbrug i forhold til indikatoren, som kan tilskrives den tekniske virkning af at anvende den på niveauet for vedtagne bevillinger, som ikke omfattede formålsbestemte indtægter. Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilaget. Fodnoten viser, hvad situationen ville have været, hvis indikatoren pr. 31. juli 2011 var blevet anvendt på de samlede bevillinger, der forventes at være til rådighed for at kunne finansiere denne sektor. Som nævnt i punkt 2 vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 36 324 mio. EUR og de formålsbestemte indtægter til denne sektor, der anslås til 747 mio. EUR. Hvis indikatoren var blevet anvendt på det samlede beløb på 37 071 mio. EUR, som forventes at være til rådighed for denne sektor, ville dette have vist et underforbrug på – 278,3 mio. EUR (eller 0,8 %).

På dette tidspunkt forventer Kommissionen, at der vil være et underforbrug af bevillingerne til direkte støtte ved udgangen af regnskabsåret, eftersom medlemsstaterne anmelder lavere udgifter til de afkoblede støtteforanstaltninger i henhold til artikel 68 end oprindeligt anslået i budgettet for 2011.

Anden direkte støtte (– 113,5 mio. EUR)

Denne sektor viser et underforbrug pr. 31. juli 2011 i forhold til indikatorens tilsvarende niveau. På dette tidspunkt forventer Kommissionen, at der vil være et underforbrug af bevillingerne til denne sektor ved udgangen af regnskabsåret, eftersom medlemsstaterne anmelder lavere udgifter til de koblede støtteforanstaltninger i henhold til artikel 68 end oprindeligt anslået i budgettet for 2011.

Andre udgifter

Afslutning af foregående års regnskaber (+ 301,1 mio. EUR)

Dette forbrugsmønster fremkommer ved at sammenholde allerede gennemførte korrektioner i forbindelse med regnskabsafslutningen med den tilsvarende indikator pr. 31. juli 2011.

Det bør nævnes, at Kommissionen i sin ændringsskrivelse for 2011 har foreslået korrektioner på – 72 mio. EUR. Det endelige regnskabsafslutningsbeløb, der blev fastsat i forbindelse med forhandlingerne om budgettet for 2011, var på – 272 mio. EUR.

På nuværende tidspunkt mener Kommissionen ikke, at de forventede korrektioner, der følger af afgørelserne om regnskabsafslutning, som alle er truffet, og af medlemsstaternes manglende overholdelse af fristerne for udbetaling af støtte, vil være tilstrækkelige til at dække de negative udgifter på – 272 mio. EUR, der er resultatet af budgetforhandlingerne. Faktisk vil Kommissionen på basis af disse afgørelser være nødt til at tilbagebetale, dvs. foretage positive korrektioner til fordel for medlemsstaterne på ca. 64 mio. EUR netto. Der skal endvidere på basis af de afgørelse vedrørende den efterprøvende regnskabsafslutning, som Kommissionen har truffet i 2011, foretages positive korrektioner til fordel for medlemsstaterne på ca. 4 mio. EUR.

Kommissionen vil derfor skulle finde positive budgetbevillinger på ca. 335 mio. EUR, som der ikke er behov for på andre EGFL-poster, for at kunne lukke denne budgetpost i 2011.

FORBRUG AF FORMÅLSBESTEMTE INDTÆGTER TIL EGFL

Tabellen i bilaget viser, at der pr. 31. juli 2011 var formålsbestemte indtægter på 1 595,7 mio. EUR til rådighed. Det drejer sig om følgende:

- Indtægterne fra korrektioner, der er foretaget i henhold til afgørelser vedrørende den efterprøvende regnskabsafslutning beløb sig til 513,4 mio. EUR. Disse indtægter vil dog i sidste ende blive reduceret med ca. 46,1 mio. EUR som følge af Kommissionens afgørelse om ændring af en regnskabsafslutningsafgørelse fra 2010

- Indtægterne fra uregelmæssigheder beløb sig til ca. 155,9 mio. EUR, hvilket lå betydeligt over det oprindelige overslag på 88 mio. EUR

- På nuværende tidspunkt er hovedparten af indtægterne fra mælkeafgiften blevet opkrævet, og de beløber sig til ca. 21,3 mio. EUR, hvilket er lidt over det oprindelige skøn på 19 mio. EUR

- I modsætning til det oprindeligt anslåede beløb på 540 mio. EUR beløb de formålsbestemte indtægter, der blev fremført fra 2010 til 2011, sig i sidste ende til 905,1 mio. EUR.

På nuværende tidspunkt anslår Kommissionen, at der stadig skal opkræves yderligere, men ikke betydelige beløb i formålsbestemte indtægter fra uregelmæssigheder.

FORBRUG AF INDTÆGTER FRA DE MIDLERTIDIGE OMSTRUKTURERINGSAFGIFTER (SUKKER)

I overensstemmelse med lovgivningen er der ikke blevet opkrævet nogen nye midlertidige omstruktureringsafgifter fra medlemsstaterne siden november 2009. Derfor svarer de samlede formålsbestemte indtægter, der er til rådighed for Sukkeromstruktureringsfonden, til det beløb, der blev fremført fra 2010-budgettet, hvilket til forskel fra de oprindelige skøn beløber sig til 1 044,8 mio. EUR (som er mere end de 1 015 mio. EUR i 2011-budgettet, fordi de udbetalinger, der blev foretaget ved udgangen af 2010, var lavere end forventet).

GENNEMFØRELSE AF SUKKEROMSTRUKTURERINGSFONDEN

Ved udgangen af juli 2011 havde medlemsstaterne udbetalt 109,1 mio. EUR i støtte til omstruktureringen af sukkerindustrien, diversificeringsstøtte eller støtte til sukkerraffinering.

KONKLUSIONER

Forbruget af EGFL-budgetbevillinger i 2011 for perioden indtil den 31. juli 2011 viser, at de månedlige udbetalinger til medlemsstaterne oversteg den profil for budgetgennemførelsen, der er baseret på indikatoren, med 703.4 mio. EUR. Der er formålsbestemte indtægter på 1 595,7 mio. EUR til rådighed, inkl. de formålsbestemte indtægter, der er fremført fra det foregående år. De formålsbestemte indtægter, der er opkrævet i 2011 til EGFL, vil imidlertid blive reduceret som følge af de posteringskorrektioner, der er nævnt i punkt 5. Det forventes på nuværende tidspunkt, at de formålsbestemte indtægter, der i sidste ende vil være til rådighed, vil blive anvendt til et dække finansieringen af producentsammenslutningernes driftsfonde og til enkeltbetalingsordningen, således som det oprindelig var forventet, da budgettet for 2011 blev opstillet.

I skrivende stund følger Kommissionen nøje udviklingen i gennemførelsen af 2011-budgettet og skønner, at det forventede underforbrug i visse dele af budgettet gør det muligt at finansiere både de korrektioner, der foretages som led i regnskabsføringen og som led i den efterprøvende regnskabsafslutning (se punkt 4.3.1), og de ekstraordinære støtteforanstaltninger til fordel for frugt- og grøntsagssektoren, som Kommissionen vedtog i kølvandet på E. coli-krisen (se punkt 4.1.5). Sidstnævnte foranstaltninger forventes at koste ca. 227 mio. EUR, og det forventes på nuværende tidspunkt, at medlemsstaterne kommer til at anmelde udgifter på op til 215 mio. EUR inden udgangen af regnskabsåret 2011.

BILAG 1 FORELØBIGT FORBRUG AF EGFL-BEVILLINGER INDTIL 31/7/2011

[pic]

[1] EUT L 209 af 11.8.2005, s. 1.

[2] Fremførte formålsbestemte indtægter skal anvendes først, dvs. før de bevillinger, der er vedtaget af budgetmyndigheden, eller før de formålsbestemte indtægter, der genereres i løbet af året (finansforordningens artikel 10).